יגאל עדיקא

יגאל עדיקא (נולד ב-29 באוגוסט 1959) הוא שחקן ישראלי.

ביוגרפיה
עדיקא נולד בירושלים למשפחה ממוצא כורדי. סבו, חכם זכריה, היה רבה של הקהילה הכורדית בירושלים.

עדיקא למד משחק בחוג לתיאטרון של אוניברסיטת תל אביב.

במהלך שנות התשעים שיחק עדיקא בסרטי הקולנוע "שורו" (1990), "אבא גנוב 3" (1991), ״מגן אנושי״ (1991), "מחפשת בעל על ארבע" (1993), "האח של דריקס" (1994), "חמדת אבות" (1994), "הגמל המעופף" (1994), "החצי השני" (1996), "אושר ללא גבול" (1996), "סוף המשחק" (1997), "עלילות דוד" (1998) ו"ז'נטילה" (1998). כמו כן שיחק במהלך השנים בסרטים הזרים "המגן האנושי" (1992) ו"הפטריוטים" (1994). עדיקא זכור בתפקיד דוד זלייט אותו גילם בשנת 1995 בסדרת הטלוויזיה של יוסי מדמוני ודוד אופק "בת ים ניו יורק". באותה תקופה השתתף גם בסדרת הטלוויזיה "תמונות יפואיות" של אריק לובצקי ומתי הררי. בשנת 1999 שיחק עדיקא במחזמר "מסביב לעולם בשמונים יום" שכתב וביים ירון כפכפי, ולצידם של עודד מנשה, גלית גיאת, וישראל קטורזה.

בשנת 2001 שיחק בסדרה נוספת של אופק ומדמוני, "טייק אוואי", וב-2003 שיחק ב"המנגליסטים", סרטם של השניים. באותה שנה שיחק עדיקא בהצגת הילדים "עלי באבא וארבעים השודדים" שכתב אסף אשתר, ביים לסלי לאוטון, ולצידם של צביקה הדר, סופי צדקה, טל מוסרי, זאב רווח לסירוגין עם ישראל (פולי) פוליאקוב, ליאת אחירון, אסף אשתר, וחיליק כהן.

בשנת 2005 שיחק בסדרת הטלוויזיה של אורי ברבש "מילואים". כמו כן השתתף בתוכנית הטלוויזיה של אלי יצפאן.

ב-2007 החל לשחק את שימי אנג'ל בסדרה המצליחה "הבורר", עד עונתה השלישית. כמו כן שיחק בסרט "רק כלבים רצים חופשי".

ב-2009 שיחק שוב בהצגת הילדים "עלי באבא וארבעים השודדים" שהפעם כתבה אותו סמדר שיר ולצידם של רודריגו גונזלס, ימית סול, ג'קו אייזנברג, מיקי קם, ואורי גבריאל.

ב-2010 השתתף כשחקן אורח (גורמזנו) בסדרת הטלוויזיה "עספור".

ב-2011 הופיע מספר פעמים בתוכנית הסאטירה "בובה של לילה" בתפקיד שופט הכדורגל איתן תבריזי.

בשנת 2005 יזם ושיחק בתפקיד הראשי במיני סדרה "מלנומה אהובתי" (בימוי וכתיבה יוסי מדמוני ודוד אופק). הסדרה מתארת התמודדות טראגית של זוג צעיר עם מחלה אלימה של סרטן העור הפוגעת באישה, ותוך חודשים ספורים מגילוייה מביאה למותה. הסדרה מבוססת על סיפורו האישי של עדיקא אותו חווה כשאשתו המנוחה, אורית, התמודדה עם סרטן העור - מלנומה. הסדרה ומשחקו הנטורליסטי והחושפני של עדיקא זכו לשבחים בביקורות.
בטקס פרסי האקדמיה הישראלית ב-2006 זכתה הסדרה בפרס הדרמה הטובה ביותר.
בשנת 2006 נערכה גרסת הסרט הארוך מהסדרה. הסרט השתתף בתחרות הרשמית של פסטיבל הסרטים של מונטריאול ובפסטיבל הסרטים של חיפה.

ב-2007 שיחק בתפקיד ראשי בסרט "רחמים" לצדו של שלום אסייג.

בשנים 2010–2011 שיחק בסדרת הילדים "אליפים" בתפקיד רחמים. כמו כן שיחק בסדרה "סרוגים" בתור נגר. בנוסף בשנת 2011 שיחק בסרט "מקום בטוח" נתן רביץ, בסרט "הפנטזיה הגדולה של סימיקו הקטן" ובסרט "רסיסי אהבה".

בשנת 2012 השתתף בעונה השנייה של תוכנית המערכונים "הפרויקט הירוק" בערוץ הוט קומדי סנטרל. באותה השנה שיחק את ניסן הברמן  בסרט "בלדה לאביב הבוכה". בנוסף באותה השנה התארח בסדרת הילדים של ערוץ ג'וניור "קופיקו" בתפקיד קבצן. 

בשנת 2013 הופיע בתפקיד קטן בסדרה "להיות איתה" וכן בסדרה "30 ש"ח לשעה" ששודרה בערוץ הראשון.

בשנים 2013־2020 שחק בסדרה הקומית "שנות ה-80", בתפקיד קוקו "הדבע" עובדיה.

בשנת 2014 שיחק בכמה פרקים בקומדיה "70 מיליון סיבות לעושר" בתפקיד ג'ימי, המוסכניק שעובד עם אלי (שמוליק לוי).

בשנת 2014 שיחק בתפקיד ראשי בסדרת הרשת "גבי והעיר הגדולה", שיצרה וביימה הדר לוי.

בשנת 2015 שיחק בסדרה "הקלמרים" בתור פפי מנצורה השרת הקודם של בית הספר ארזים. באותה שנה השתתף גם בסדרה הקומית "השוטר הטוב" ב-yes.

בשנת 2018 שיחק בעונה השנייה של הסדרה "כפולה" בתפקיד מושון, אביה של ליבי עומר וכן החל לשחק בתור אביחי גרציאן - מנהל אזור ברשת המרכולים הבדיונית "שפע יששכר" בסדרה "קופה ראשית" שהייתה מועמדת לפרס אמי הבין-לאומי.

בשנת 2019 שיחק בסרטי הקולנוע "המחשמלים" ו"אהבה בשלייקס".

בשנת 2020 שיחק בעונה השנייה של הסדרה "מורובוט" בתפקיד עמוס זרחין. באותה השנה שיחק בסדרה "שב"ס" בתפקיד הסוהר בן-אמו.

בשנת 2021 שיחק בסדרות "מותק בול באמצע" ו"לבד בבית".

בשנת 2022 הופיע בסדרה הקומית של קשת 12 "סברי מרנן" בתפקיד עזריאל בושרי.

בשנים 2022–2024 שיחק בסדרה הקומית של רשת 13 "שנות ה-90", סדרת ההמשך של "שנות ה-80", גילם את דומות של קוקו עובדיה.

בשנת 2023 שיחק בסדרת הנוער "תלאתה" את אהרון ובסרט "ההילולה" את קוקו עובדיה.

בשנת 2024 החל להגיש את תוכנית הרדיו השבועית "קפה שישי" המשודרת בכאן רשת ב' לצד קרן אוזן. ולשחק בסדרה הקומית "אליצורה" בתפקיד בעל מועדון הספורט "חיים שרירים" שמחליף בדיבורו את האות ס' באות ז'. באותה השנה גם שיחק בסדרה "פטריק" בתפקיד - מושיקו "קיקו" העוזר האישי של פטריק (שלום אסייג).

בשנת 2025 שיחק בסרט "תמונות יפואיות" סרט המשך המבוסס על הסדרה, גילם את דמותו של דוד בבולה, אחיו של מושון בן שושן שאותו גם גילם עדיקא בסדרה המקורית. בשנה זו שב לגלם את דמותו של  קוקו עובדיה בסרט "ההילולה 2 – החתונה".

 חיים אישיים 
עדיקא מתגורר ברחובות. היה נשוי לאורית עד לפטירתה בשנת 2003 ולהם בן ובת. בשנת 2021 חשף בראיון כי היה לו גידול במעי הדק, ממנו החלים.

 פרסים ומועמדויות 
פרסשנהקטגוריהעבורתוצאהמקורפרס האקדמיה הישראלית לטלוויזיה2024שחקן משנה בסדרת דרמה קומית וקומדיית מצביםקופה ראשית

 קישורים חיצוניים 


 יגאל עדיקא, באתר וואלה! סרטים

הערות שוליים

קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:רחובות: אישים
קטגוריה:שחקני קולנוע חרדי
קטגוריה:בוגרי אוניברסיטת תל אביב: תיאטרון
קטגוריה:קופה ראשית
קטגוריה:ישראלים שנולדו ב-1959